b"\n_START_ARTICLE_\nL\xc3\xadnia 11 del metro de Barcelona\n_START_SECTION_\nAntecedents\n_START_PARAGRAPH_\nAbans que es fes la L11, el Pla de Metros de 1971 preveia l'arribada del metro de Barcelona al barri de Ciutat Meridiana allargant l'L1 des de Torras i Bages. Pocs anys m\xc3\xa9s tard, el Pla de Metros de 1974 modificava la prolongaci\xc3\xb3 de la L1 per fer-la finalitzar a Santa Coloma i canviava el tra\xc3\xa7at de la L3._NEWLINE_El pla de 1974 preveia un allargament de la L3 amb un tra\xc3\xa7at semblant a l'actual, seguint des de Canyelles fins a Trinitat Nova i despr\xc3\xa9s a Ciutat Meridiana, que llavors arribava a Vallcarca i que havia estat prevista per arribar a Canyelles al Pla de 1971.\n_START_SECTION_\nMetro lleuger\n_START_PARAGRAPH_\nPosteriorment el president de la Generalitat de Catalunya Jordi Pujol l'any 1995 durant un m\xc3\xadting al barri de Ciutat Meridiana va fer la promesa d'ampliar el metro a la zona nord del districte de Nou Barris mitjan\xc3\xa7ant una l\xc3\xadnia de metro lleuger. Tot i el rebuig inicial de l'Ajuntament de Barcelona, que preveia fer arribar el metro a la zona l'any 2010, finalment la Generalitat i l'Ajuntament es van posar d'acord perqu\xc3\xa8 fos un metro lleuger._NEWLINE_El 1997 es va crear l'Autoritat del Transport Metropolit\xc3\xa0, consorci que integra la Generalitat de Catalunya, l'Ajuntament de Barcelona i l'Entitat Metropolitana del Transport. En el primer pla aprovat per l'ATM, Pla Director d'Infraestructures 2001-2010, apareix l'actuaci\xc3\xb3 AX18 per a la creaci\xc3\xb3 d'una l\xc3\xadnia de metro de cinc estacions i de tipus lleuger anomenada L11 i amb un tra\xc3\xa7at que parteix de Trinitat Nova i arriba a Can Cui\xc3\xa0s.\n_START_SECTION_\nObres i inauguraci\xc3\xb3\n_START_PARAGRAPH_\nL'any 2001 van comen\xc3\xa7ar les obres, amb un pressupost inicial de 48 milions d'euros, que posteriorment va ser de 86 milions. La inversi\xc3\xb3 la va fer la Generalitat de Catalunya, el Govern d'Espanya i Fons de la Uni\xc3\xb3 Europea._NEWLINE_Al comen\xc3\xa7ament del 2002 es va acabar el t\xc3\xbanel i a mitjans d'any, dos anys despr\xc3\xa9s d'haver comen\xc3\xa7at, es van acabar les obres i van comen\xc3\xa7ar a passar-hi els trens de prova. El 16 de desembre es va inaugurar la totalitat de la l\xc3\xadnia. El primer any va tenir una mitjana de 2.900 passatgers al dia._NEWLINE_La l\xc3\xadnia va ser la primera del metro de Barcelona amb conducci\xc3\xb3 autom\xc3\xa0tica, per\xc3\xb2 amb conductors, i es preveia que el 2004 es podrien treure els conductors per conduir els trens des del Centre de Control de Metro de Barcelona, com a banc de proves de la l\xc3\xadnia 9. L'automatitzaci\xc3\xb3 total es va fer al final del 2009.\n_START_SECTION_\nAutomatitzaci\xc3\xb3 dels trens\n_START_PARAGRAPH_\nEl 27 de juliol del 2009 i durant un mes la l\xc3\xadnia es va tancar al p\xc3\xbablic per la instal\xc2\xb7laci\xc3\xb3 de mampares a les andanes i la cobertura d'una de les seves estacions. La instal\xc2\xb7laci\xc3\xb3 de les mampares era un dels \xc3\xbaltims passos perqu\xc3\xa8 la l\xc3\xadnia pogu\xc3\xa9s comen\xc3\xa7ar els serveis de conducci\xc3\xb3 autom\xc3\xa0tica sense conductor. Des del 16 de desembre de 2009 els trens de la s\xc3\xa8rie 500 circulen a la l\xc3\xadnia sense conductor i de forma autom\xc3\xa0tica despr\xc3\xa9s de la posada en marxa de la L9._NEWLINE_La conducci\xc3\xb3 autom\xc3\xa0tica, de moment, funciona entre les estacions de Can Cui\xc3\xa0s i Casa de l\xe2\x80\x99Aigua. Al tram entre Casa de l\xe2\x80\x99Aigua i Trinitat Nova es continuar\xc3\xa0 operant amb sistema convencional, fins que s'hagi instal\xc2\xb7lat el sistema de detecci\xc3\xb3 d\xe2\x80\x99intrusions a la via, perqu\xc3\xa8 a Trinitat Nova no hi ha mampara a les andanes perqu\xc3\xa8 est\xc3\xa0 compartida amb la L4.\n_START_SECTION_\nFutures ampliacions\n_START_PARAGRAPH_\nAl Pla Director d'Infraestructures 2009-2018 no es preveu allargar la l\xc3\xadnia, tot i que el 2006 la Generalitat de Catalunya va anunciar que la l\xc3\xadnia de metro lleuger entre Trinitat Nova i Can Cui\xc3\xa0s s'ampliaria fins a connectar amb la l\xc3\xadnia de ferrocarril Castellbisbal / el Papiol - Mollet."